als_Latn dik_Latn sag_Latn
Prishtinë, 15 mars 2015 – Presidentja e vendit nuk do të bëjë dekretimin e Aleksandër Lumezit për kryeprokuror të shtetit, përderisa çështja po shqyrtohet në Gjykatën Kushtetuese.
Zgjedhja e Aleksandër Lumezit për kryeprokuror të shtetit, konsiderohet e pezulluar dhe presidentja e vendit nuk mund ta bëjë dekretimin e tij, përderisa lënda gjendet duke u shqyrtuar në Gjykatën Kushtetuese.
Lumezi ishte zgjedhur në këtë pozitë edhe një vit më parë por kjo ishte kundërshtuar nga kundër kandidatët e tij, Laura Pula dhe Shqyqri Syla të cilët iu kishin drejtuar Gjykatës Kushtetuese me kërkesa të ndara, ku pretendonin se u janë shkelë të drejtat.
Pas shqyrtimit të rastit, Kushtetuesja kishte konstatuar se janë shkelur dispozitat e Kushtetutës së vendit dhe Konventës Evropiane për mbrojtjen e lirive dhe të drejtave të njeriut.
Në aktgjykimin e saj, Gjykata kishte anuluar tërë procesin ndërsa përveç urdhëresës për përsëritje të procedurës, njëra ndër pikat e diapozitivit të këtij aktgjykimi urdhëronte Këshillin Prokurorial që t’i dorëzojë Gjykatës Kushtetuese, informatat për masat e ndërmarra për zbatimin e këtij aktgjykimi.
Në një përgjigje me shkrim për Radio Kosovën zëdhënësi Veton Dula ka sqaruar se kjo ishte edhe baza ligjore që Gjykata Kushtetuese i kërkoi sërish Këshillit Prokurorial të Kosovës, gjithë materialin e përzgjedhjes së Lumezit për herë të dytë në pozitën e kryeprokurorit të shtetit.
Dula tha se Kushtetuesja do të shqyrtojë zbatimin e rekomandimeve nga aktgjykimi i datës 8 korrik të vitit të kaluar dhe se vendimi për rastin e fundit, do të merret në përputhje me Kushtetutën e vendit.
Ndërkohë që zyra e presidentes, Atifete Jahjaga në një përgjigje po ashtu me shkrim, sqaron se rregulloret e brendshme të cilave u janë referuar disa media vendore, i shërbejnë vetëm efiqiencës së punonjësve të administratës por që nuk mund të përcaktojnë afatet ligjore të zgjedhjes së kryeprokurorit të shtetit.
Ndryshe, Alekdandër Lumezi u zgjodh për herë të dytë kryeprokuror i shtetit në një proces të zgjatur dhe të shumë përfolur. Ai ishte kandidati i vetëm që qëndroi deri në fund të procesit ndërkohë që pesë kundër kandidatët e tij, ishin tërhequr nga gara me arsyetimin se procesi ishte kompromituar.
als_Latn als_Latn als_Latn als_Latn als_Latn als_Latn als_Latn als_Latn als_Latn